als_Latn dik_Latn sag_Latn
Hotel ‘Dajti’, ndërtesa e rrënuar, që dikur ishte krenaria e Tiranës, shumë shpejt do të ketë një fytyrë tjetër. Pesë vjet pas blerjes, Banka e Shqipërisë njoftoi se ka përfunduar tenderin për rikonstruksionin e hotelit si dhe të gjitha procedurat burokratike për marrjen e lejeve të ndërtimit.
“Përgjatë vitit 2016 u ndoqën me përparësi të gjitha procedurat si dhe u përmbushën detyrimet që lidhen me procesin e miratimit të lejes së ndërtimit. Menjëherë pas përfundimit të tyre, Banka e Shqipërisë ka organizuar punën për ndjekjen e të gjitha fazave të prokurimit sipas rregullores përkatëse në fuqi,” – thuhet në njoftimin e BSH
Banka e Shqipërisë bën me dije se së shpejti do të nisin punimet për rikonstruksionin e ish-hotel Dajtit. Këto punime do të realizohen në vijim të vendimit nr. 27, datë 1 prill 2015 të Këshillit Mbikëqyrës të Bankës së Shqipërisë “Për miratimin e realizimit të objektit të prokurimit “Rikonstruksioni i godinës së ish-hotel Dajtit”, nëpërmjet një kontrate me kohëzgjatje deri në 3 vjet”.
Detaje më të hollësishme për këtë proces, BSH do t’ia komunikojë publikut pas nënshkrimit të kontratës për zbatimin e projektit të rikonstruksionit.
Sipas drejtuesve të BSH, rikonstruksioni i Hotel Dajtit do të sigurojë ambientet e nevojshme për ushtrimin e aktivitetit për punonjësit e Bankës së Shqipërisë, por, gjithashtu, rikthimin e të gjitha vlerave historike e kulturore që kjo ndërtesë ruan në memorien e kryeqytetit. Kati i parë i saj do të ruajë të njëjtat ambiente funksionale si dikur në shërbim të qytetarëve dhe të hapura për publikun. Ndërsa pjesa tjetër e godinës, do të përshtatet në funksion të veprimtarisë së Bankës së Shqipërisë.
Hotel Dajti u ble në vitin 2011 nga Banka e Shqipërisë për 31 milionë euro.
als_Latn als_Latn als_Latn als_Latn als_Latn als_Latn